  Анжелика Тихонова корреспондент Егит удмурт суредасьлэн-постэтнофутуристлэн Чудья Женилэн (Евгений Бикузин - ред.) «Татын-матын» асадӟытонэз усьтӥськиз 9-тӥ шуркынмонэ Ижкарын «Удмуртия» книгапоттоннилэн галереяяз. Со сярысь ивортэ «Удмуртия» агентстволэн корреспондентэз. Чудья Женилэн суредъёсыз туж мудронэсь. Оло, валантэмесь но. Огаз нылаш ассэ йырсиетӥз выллань кыске, мукетаз учкисьлы тыбырыныз сылэ, куинетӥяз выллане учке, ньылетӥяз киоссэ вылӥе ӝутэ -Инмарлэсь маке куре кадь. Ваньмызлы соослы аспӧртэм, тупасьтэм ниманъёс сётэмын. «Суред солэн ниманэз сярысь ӧвӧл ук. Мон юри гожтӥ озьы, кызьы уг яра», — валэктэ Жени. Егит эшсылэсь ужъёссэ дунъяны вуизы тодмо суредасьёс но. «Мон ачим реалист. Мон понна шунды шундыӝужан палась султыны но шундыпуксён пала кошкыны кулэ. Мукет сямен ке, мон уг валаськы ни. Женя мон понна суредась, азинлыко суредась, соин ик ужъёсыз сярысь но ӧнерлыкъя верам потэ. Солы пельпумез пуктэм потэ, милесьтым вылӥе мед ӝутӥськоз шуыса, — вераз Удмуртиысь калык суредась Валентин Белых. — Кулэ ӧвӧл кыӵе ке ӝог пӧрмытэм суредъёсты поттаны. Кык-куинь нунал со бордын ужаны но дасен лыдъяны. Котькуд эскизэз сюрс сямен учконо. Соос полысь тужгес устозэ быръёно но таиз зэмзэ но произведение ини шуоно». Чудья Женилэн та ласянь ас малпанэз. «Одӥг суред бордын ӝыны ар ужаськод ке, тыршыса, чакласа, мӧзмыт луэ. Соин ик мон кутски монтажной кисточкаен но валикен суреданы. Мед пӧрмоз со чаляк но нырысетӥ мылкыдыз медам быры», — валэктэ со. Чудья Женилэн "Татын-матын" асадӟытонэз усьтӥськиз 4 фото Удмуртилы кунпус но куншет кылдытӥсь, тодмо суредась Юрий Лобанов Чудья Женилэсь ужъёссэ «странноесь» шуиз. «Жени ассэ постэтнофутурист шуэ. Ми паймемын, али гинэ этнофутуризм тулкым вӧлмыны кутскиз, нош со постэтнофутуризм ниманэ вуэм ини. Ми шумпотӥськомы, егитъёсмы пушъё шуыса... Ужъёсыз солэн туж странноесь. Мон шуисько «Жени, туж курисько тӥни со удмурт выросъёстэ азьланьты вал». Со кыӵе ке но удмурт выросъёс поттэ, кудъёсыз туала егитъёслэн но вань, асьмелэсь вашкала песянай-песятайёсмылэсь выросъёссэс луэ», — вера Юрий Лобанов. Чудья Женилэн ужъёсыныз тодматскыны луоз 15-тӥ толсурозь. Тегъёс: Лулчеберет Ижкар Удмуртия искусство удмуртъёс  